
Text rozhodnutia
Súd: Krajský súd Košice Spisová značka: 3Sp/18/2014 Identifikačné číslo súdneho spisu: 7014200423 Dátum vydania rozhodnutia: 23. 07. 2014 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2014:7014200423.1 ROZSUDOK V MENE SLOVENSKEJ REPUBLIKY Krajský súd v Košiciach samosudkyňou JUDr. Valériou Mihalčínovou v právnej veci navrhovateľky: C. A., I. S., E.. W.. B. XXX, proti odporcovi: Košický samosprávny kraj, Námestie Maratóna Mieru 1, Košice, o preskúmanie zákonnosti rozhodnutia odporcu zo dňa 24.1.2014 č.s.1105/2014/OSVaZ/2284 takto r o z h o d o l : P o t v r d z u j e rozhodnutie odporcu zo dňa 24.1.2014 č.s.1105/2014/OSVaZ/2284. Účastníkom náhradu trov konania nepriznáva. o d ô v o d n e n i e : Preskúmavaným rozhodnutím odporca podľa § 81 písm.b/ bod 1./ v súlade s ust. § 49 ods.9 zák.č. 448/2008 Z.z. o sociálnych službách v znení neskorších predpisov rozhodol, že C. A. nie je odkázaná na sociálnu službu poskytovanú v Domove sociálnych služieb. V odôvodnení rozhodnutia uviedol, že C. A. je podľa právoplatného rozhodnutia vydaného Košickým samosprávnym krajom č.4067/2011-RU19/30920 zo dňa 25.10.2011 odkázaná na sociálnu službu v Domove sociálnych služieb. Dňa 25.11.2013 zariadenie sociálnych služieb požiadalo o opätovné posúdenie odkázanosti na sociálnu službu v Domove sociálnych služieb C. A.. Dňa 22.1.2014 bol vydaný správnym orgánom posudok o odkázanosti na sociálnu službu č. 1105/2014/OSVaZ/2283, podľa ktorého C. A. nie je odkázaná na sociálnu službu poskytovanú v Domove sociálnych služieb, nakoľko s celkovým počtom dosiahnutých bodov 120 je zaradená do 1. stupňa odkázanosti fyzickej osoby na pomoc inej fyzickej osoby s predpokladaným rozsahom odkázanosti 0 hodín denne/0 hodín mesačne, teda nemá v posudzovaných oblastiach v porovnaní s fyzickou osobou rovnakého veku a pohlavia bez zdravotného postihnutia alebo bez nepriaznivého zdravotného stavu znevýhodnenia fyzickej osoby s ťažkým zdravotným postihnutím alebo s nepriaznivým zdravotným stavom a s celkovým počtom dosiahnutých bodov nie je odkázaná na sociálnu službu poskytovanú v Domove sociálnych služieb podľa § 49 ods.1 zákona o sociálnych služieb, na ktorú službu je odkázaná fyzická osoba, ak je podľa prílohy č.3 zákona o sociálnych službách jej stupeň odkázanosti v II. až VI. stupni. Zároveň v odôvodnení uviedol, že ak nemá zabezpečené nevyhnutné podmienky na uspokojovanie základných životných potrieb, môže sa so žiadosťou o pomoc pri zabezpečení sociálnej služby na riešenie svojej nepriaznivej situácie obrátiť na úrad Košického samosprávneho kraja, odbor sociálnych vecí a rodiny. Proti tomuto rozhodnutiu podala včas opravný prostriedok navrhovateľka. Navrhla preskúmavané rozhodnutie odporcu zrušiť a žiadala o objektívne posúdenie nielen rozhodnutia odporcu, ale aj posudku lebo nezodpovedá jej skutočnému zdravotnému stavu. Uviedla, že podkladom rozhodnutia odporcu bol posudok o odkázanosti na sociálnu službu, s ktorým nesúhlasí, pretože jej zdravotný stav od minulého posúdenia 10.10.2011 sa nezlepšil. Zdravotný stav bol posudzovaný v októbri 2011 a podľa lekárskeho posudku s 80timi bodmi bola zaradená do II. stupňa odkázanosti fyzickej osoby na pomoc inej osoby. V septembri 2011 Úrad práce, sociálnych vecí a rodiny Košice vydal rozhodnutie, v ktorom je miera funkčnej poruchy 70 % a považuje sa za osobu s ťažkým zdravotným postihnutím. V decembri 2011 Sociálna poisťovňa ju za invalidnú uznala z dôvodu poklesu schopnosti vykonávať zárobkovú činnosť o viac ako 70 %. Čo sa týka zraku, tento od roku 2011 sa jej zhoršil. Posledný zákrok v súvislosti s očnou protézou bol vykonaný 20.2.2014. Podľa lekárskej správy z očnej kliniky z 12.12.2013 je prakticky slepá na ľavé oko, úplne slepá na pravé oko a má nutný doprovod druhej osoby. Pohybové obmedzenia z dôvodu siedmych kovových drôtov v pravom predkolení je stále rovnaké ako bolo pri posudkoch v roku 2011. Pri chôdzi používa dve francúzske barle. Má vysoký krvný tlak a z dôvodu veľkého úbytku hmotnosti bola poslaná na gastroenterologické vyšetrenie. O opätovné posúdenie jej zdravotného stavu požiadalo zariadenie Harmonia DSS Strážske, v ktorom bola umiestnená a v ktorom má dlhodobo konflikty s jeho vedením i niektorými zamestnancami. Poukazuje na ich nekvalitnú prácu a zvláštne praktiky pri práci s klientmi, z ktorého dôvodu sa sťažovala aj na Košický samosprávny kraj. Keďže jej názory neboli vypočuté, obrátila sa aj na premiéra osobným listom. Preto si myslí, že hlavne tieto jej aktivity boli dôvodom nového posúdenia ako aj jeho výsledku. Odporca navrhol preskúmavané rozhodnutie v plnom rozsahu potvrdiť. K námietkam navrhovateľky v opravnom prostriedku uviedol, že na základe predložených lekárskych nálezov možno konštatovať, že zdravotný stav navrhovateľky sa nezmenil. V roku 2011 Košický samosprávny kraj vydal rozhodnutie o tom, že navrhovateľka je odkázaná na sociálnu službu v domove sociálnych služieb, ale vydaniu tohto rozhodnutia predchádzala posudková činnosť, v ktorej pre porovnanie poukazujú na zásadné rozdiely, ktoré mali vplyv na rozdielne rozhodnutie v tej istej veci a boli iba v sociálnej oblasti a to na základe vyjadrení navrhovateľky počas sociálneho prieskumu, ktorá v roku 2011 uvádzala, že v niektorých sebaobslužných úkonoch potrebuje pomoc inej osoby, čo bolo zohľadnené pri určovaní stupňa odkázanosti. V januári 2014 na sociálnom šetrení sa vyjadrila, že vo všetkých úkonoch v oblastiach sebaobsluhy a starostlivosti o domácnosť je úplne samostatná, čo bolo zohľadnené pri určení stupňa odkázanosti. Miera funkčnej poruchy je určovaná na základe iných kritérií a podľa inej právnej normy ako odkázanosť na pomoc inej fyzickej osoby. Miera funkčnej poruchy sa určuje podľa funkčného postihnutia chorého orgánu a celkového stavu organizmu. Pre účely odkázanosti na sociálnu službu sa skúma aký vplyv majú funkčné obmedzenia na sebestačnosť posudzovanej osoby. Správny orgán posúdil, že navrhovateľka nie je odkázaná na pomoc inej osoby pri úkonoch sebaobsluhy a starostlivosti o domácnosť z dôvodu ťažkého zdravotného postihnutia je odkázaná na sprievodcu, ktorého však v skutočnosti, ako sama uviedla 15.1.2014, nepotrebuje. Sociálna poisťovňa vo veci invalidného dôchodku v odôvodnení rozhodnutia uviedla, že navrhovateľka má pokles schopnosti vykonávať zárobkovú činnosť o viac ako 70 % v porovnaní so zdravou fyzickou osobou, čo však vypovedá o jej obmedzení alebo neschopnosti zaradiť sa do pracovného procesu, ale nie o tom, že je odkázaná na pomoc inej fyzickej osoby. Navrhovateľka má možnosť ako osoba s ťažkým zdravotným postihnutím dôsledky svojho nepriaznivé stavu kompenzovať v súlade s komplexným posudkom č.K2/2011/19721 z 21.9.2011 (vydaným Úradom práce, sociálnych vecí a rodiny Košice) a poskytovanie sociálnej služby je pre ňu spôsobom ako riešiť svoj bytový problém. V domove sociálnych služieb sa občanom odkázaným na poskytovanie sociálnej služby primerane poskytuje pomoc pri odkázanosti na pomoc inej osoby a poskytovanie ubytovania je následnou odvodenou službou. Súd v konaní podľa § 250l a nasl. O.s.p. na nariadenom pojednávaní preskúmal napadnuté rozhodnutie odporcu, oboznámil sa s opravným prostriedkom písomným vyjadrením odporcu, s administratívnym spisom odporcu a dospel k záveru, že opravný prostriedok navrhovateľky nie je dôvodný. Z obsahu pripojeného administratívneho spisu súd zistil, že Košický samosprávny kraj rozhodnutím z 25.10.2011 č.s.4067/2011-RU19/30920 rozhodol tak, že C. A. je odkázaná na sociálnu službu poskytovanú v Domove sociálnych služieb pobytovou formou, pretože podľa posudku o odkázanosti na sociálnu službu č.4067/2011/ERU19/30919 z 25.10.2011 s celkovým počtom dosiahnutých bodov 80 je zaradená v zmysle prílohy č.3 zák.č.448/2008 Z.z. do III. stupňa odkázanosti fyzickej osoby na pomoc inej fyzickej osoby a v zmysle § 49 ods.1 zák.č. 448/2008 Z.z. je odkázaná na sociálnu službu poskytovanú v Domove sociálnych služieb pobytovou formou. Na základe tohto rozhodnutia navrhovateľka bola umiestnená v Harmonii - Domov sociálnych služieb, zariadenie podporovaného bývania a zariadenie pre seniorov v Strážskom. Harmonia - Domov sociálnych služieb, zariadenie podporovaného bývania a zariadenie pre seniorov podaním z 21.11.2013 požiadalo o opätovné posúdenie zdravotného stavu navrhovateľky, majúc za to, že jej zdravotný stav sa v poslednej dobe zlepšil, nie je odkázaná na služby poskytované v ich zariadení v oblasti samoobslužných úkonov, úkonov starostlivosti o svoju domácnosť a v oblasti základných sociálnych aktivít je v známom aj v neznámom prostredí osobou a časovo orientovaná správne, pri chôdzi používa len jednu barlu alebo nepoužíva vôbec a nepotrebuje sprievod inej fyzickej osoby pri kontakte so spoločenským prostredím. So sociálneho posudku č. 1105/2014/OSVaZ/2281 z 15.1.2014, ktorý bol vyhotovený na základe sociálnej posudkovej činnosti z 15.1.2014 za účasti navrhovateľky je uvedené, že v oblasti sebaobsluhy navrhovateľka je pri vykonávaní úkonov bežnej osobnej hygieny samostatná, sama sa vie najesť, napiť, správne si vybrať oblečenie primerané situácii, prostrediu a počasiu, obliecť sa, obuť, adekvátne rozpoznať čistotu odevov a obuvi, pohybuje sa samostatne pri chôdzi, mimo bytu s oporou dvoch francúzskych barlí. V úkonoch mobility a motoriky pomoc nevyžaduje, orientovaná je všeobecne správne, na kladené otázky odpovedá adekvátne, je schopná dodržiavať pokyny ošetrujúceho lekára, rozpoznať, dávkovať a pravidelne užívať správny liek. Predpokladaný rozsah hodín odkázanosti na pomoc inej osoby v oblasti sebaobsluhy je 0 hodín denne. V oblasti starostlivosti o domácnosť podľa vyjadrenia navrhovateľky je schopná úkony starostlivosti o domácnosť vykonávať samostatne. Vie si sama nakúpiť, navariť, umyť riad, upratať, ustlať, vyprať, vyžehliť, zabezpečiť úhrady platieb, fyzicky náročné práce nevykonáva. Preto predpokladaný rozsah hodín odkázanosti na pomoc inej osoby v oblasti starostlivosti o domácnosť je 0 hodín denne. V oblasti základných sociálnych aktivít ako na bežné lekárske vyšetrenie pri záujmových činnostiach, pri vybavovaní úradných záležitostí a podobne, sprievod inej osoby nevyžuje. Predčítanie najmä pri vybavovaní úradných záležitostí, pri vybavovaní úradnej a osobnej korešpondencie a pri nakupovaní z dôvodu zrakového postihnutia nevyžaduje. Predpokladaný rozsah hodín odkázanosti na pomoc inej osoby v oblasti základných sociálnych aktivít je 0 hodín denne. Podľa prílohy č.3 písm.B zák.č. 448/2008 Z.z. je priemerný rozsah odkázanosti u navrhovateľky (C. A.) na pomoc inej fyzickej osoby 0 hodín denne. Podľa posudku o odkázanosti na sociálnu službu č.s.1105/2014/OSVaZ/2283 z 21.1.2014 navrhovateľka stupeň odkázanosti fyzickej osoby na pomoc inej fyzickej osoby podľa prílohy č.3 zák.č. 448/2008 Z.z. na základe dosiahnutých bodov v celkovom počte 120, zaradená do 1. stupňa odkázanosti fyzickej osoby na pomoc inej fyzickej osoby. Navrhovateľka s prihliadnutím na sociálny posudok z 15.1.2014 č. 1105/2014/ OSVaZ/2281 nemá v oblastiach sebaobsluhy, starostlivosti o domácnosť, základných sociálnych aktivít znevýhodnenie fyzickej osoby s ťažkým zdravotným postihnutím alebo s nepriaznivým zdravotným stavom v porovnaní s fyzickou osobou rovnakého veku a pohlavia bez zdravotného postihnutia alebo bez nepriaznivého zdravotného stavu. Priemerný rozsah odkázanosti navrhovateľky na pomoc inej fyzickej osoby je 0 hodín denne/0 hodín mesačne. Podľa zdravotného posudku č.s. 1105/2014/OSVaZ/2282 zo 17.1.2014 zaradenie do stupňa odkázanosti fyzickej osoby na pomoc inej fyzickej osoby na základe dosiahnutých bodov a určenia rozsahu odkázanosti u navrhovateľky ide o fyzickú osobu, ktorá nie je odkázaná na pomoc inej fyzickej osoby s počtom bodov sebestačnosti 120 je zaradená do stupňa odkázanosti 1. Sociálne služby na riešenie nepriaznivej sociálnej situácie z dôvodu ťažkého zdravotného postihnutia nepriaznivého sú upravené v piatej hlave zák.č. 448/2008 Z.z. o sociálnych službách a o zmene a doplnení zák.č. 455/1991 Zb. o živnostenskom podnikaní (živnostenský zákon) v znení neskorších predpisov. Podľa § 38 ods. 1 zák.č. 448/2008 Z.z. v domove sociálnych služieb sa poskytuje sociálna služba týždennou pobytovou sociálnou službou alebo ambulantnou sociálnou službou fyzickej osobe do dovŕšenia dôchodkového veku ak je táto fyzická osoba: a/ odkázaná na pomoc inej fyzickej osoby a jej stupeň odkázanosti je najmenej V. podľa prílohy č.3, alebo b/ nevidiaca alebo prakticky nevidiaca a jej stupeň odkázanosti je najmenej III. podľa prílohy č.3. Podľa § 48 zák.č. 448/2008 Z.z., posudková činnosť na účely poskytovania sociálnej služby uvedenej v § 34 a 41 je zdravotná posudková činnosť a sociálna posudková činnosť. Posudkovou činnosťou sa zisťuje odkázanosť fyzickej osoby s ťažkým zdravotným postihnutím alebo fyzickej osoby s nepriaznivým zdravotným stavom na sociálnu službu v zariadení pre fyzické osoby, ktoré sú odkázané na pomoc inej fyzickej osoby a na opatrovateľskú službu. Podľa § 49 ods.1 zák.č. 448/2008 Z.z., zdravotná posudková činnosť na účely posúdenia odkázanosti fyzickej osoby na pomoc inej fyzickej osoby je hodnotenie a posudzovanie zdravotného stavu fyzickej osoby a zmien zdravotného stavu fyzickej osoby, ktoré vykonáva zdravotnícky pracovník, ktorý spĺňa kvalifikačné predpoklady podľa § 84 ods.18 a 19 na základe zmluvy s obcou alebo vyšším územným celkom (ďalej len posudzujúci zdravotnícky pracovník). Podľa odseku 4 uvedeného ustanovenia, na základe výsledkov posúdenia podľa ods.10 vypracuje posudzujúci zdravotnícky pracovník zdravotný posudok, ktorý obsahuje stupeň odkázanosti fyzickej osoby na pomoc inej fyzickej osoby a termín opätovného posúdenia zdravotného stavu fyzickej osoby. Podľa ods. 10 uvedeného ustanovenia, odkázanosť fyzickej osoby na pomoc inej fyzickej osoby na účely poskytnutia sociálnej služby sa posudzuje podľa prílohy č.3. Pri posudzovaní odkázanosti fyzickej osoby na pomoc inej fyzickej osoby sa dosiahnuté body podľa prílohy č.3 písm.A v prvom bode až dvanástom bode sčítajú. Stupeň odkázanosti fyzickej osoby na pomoc inej fyzickej osoby a priemerný rozsah odkázanosti fyzickej osoby na pomoc inej fyzickej osoby v hodinách sa určí na základe celkového počtu bodov. Podľa ods.11 uvedeného ustanovenia, fyzická osoba je odkázaná na pomoc inej fyzickej osoby ak jej stupeň odkázanosti je II. až VI. podľa prílohy č.3. V prílohe č.3 k zák.č.448/2008 Z.z. je upravený spôsob posudzovania odkázanosti fyzickej osoby na pomoc inej fyzickej osoby pri jednotlivých činnostiach a to pri stravovaní a pitnom režime, pri vyprázdňovaní močového mechúra, pri vyprázdňovaní hrubého čreva, pri osobnej hygiene, pri celkovom kúpeli, pri obliekaní, vyzliekaní, pri zmene polohy sedenie a státie, pri pohybe po schodoch, pri pohybe po rovine, pri orientácii v prostredí, pri dodržiavaní liečebného režimu, pri potrebe dohľadu, kde pre jednotlivé úkony je stanovený aj počet bodov od 0 do 10. V časti B. uvedenej prílohy je zaradenie do stupňa odkázanosti fyzickej osoby na pomoc inej fyzickej osoby na základe dosiahnutých bodov a určenie rozsahu odkázanosti podľa stupňa I. počet bodov 105 až 120, stupeň II. počet bodov 85 až 104, stupeň III. 65 až 84 bodov, stupeň IV. 45 až 64 bodov, stupeň V. 25 až 44 bodov a stupeň VI. 0 až 24 bodov. U navrhovateľky, ako to vyplýva z obsahu sociálneho posudku, ktorý bol vyhotovený na základe sociálnej posudkovej činnosti zo dňa 15.1.2014 č.1105/2014/OSVaZ/2281 posudku o odkázanosti na sociálnu službu zo dňa 22.1.2014 č. 1105/2014/OSVaZ/2283 a zo zdravotného posudku zo 17.1.2014 č. 1105/2014/OSVaZ/2282 jednoznačne vyplýva, že priemerný rozsah odkázanosti navrhovateľky na pomoc inej fyzickej osoby v oblasti sebaobsluhy, starostlivosti o domácnosť, základných sociálnych aktivít je v priemere 0 hodín denne/ 0 hodín mesačne, preto nie je odkázaná na pomoc inej fyzickej osoby a bola zaradená do stupňa odkázanosti I., kde počet bodov je 105 až 120 podľa prílohy č.3 písmena B. Je pravdou, že navrhovateľka na pravé oko nevidí, na ľavé oko prakticky je slepá, ale tak ako vyplýva zo sociálneho posudku z posudku o odkázanosti na sociálnu službu a napokon navrhovateľka aj sama uviedla na súdnom pojednávaní je pri úkonoch bežnej osobnej hygieny ako je umývanie, strihanie nechtov, sprchovanie, česanie vlasov aj umývanie vykonávanie toalety je samostatná, vie sa sama najesť, napiť, správne si vybrať oblečenie, obliecť sa, obuť, pri úkonoch mobility a motoriky ako je sadanie, líhanie, vstávanie, pri chôdzi výstupe a zostupe do schodov pri udržaní požadovaného smeru chôdze, pri premiestňovaní predmetov dennej potreby pomoc nevyžaduje, mimo bytu sa pohybuje pomocou dvoch francúzskych bariel. Navrhovateľka i keď má súhlas na sprievod fyzickej osoby, túto možnosť nevyužíva a aj na súdne pojednávanie pricestovala sama, dokonca aj sama za pomoci hromadného dopravného prostriedku sa ustanovila na súdne pojednávanie. Sama chodí k lekárovi, vie dodržiavať pokyny ošetrujúceho lekára, ako sama uviedla, v pravom oku má protézu, ktorú si vie sama vybrať, vyčistiť, ako aj sama vložiť, lekárov sama navštevuje v Košiciach bez doprovodu, vie aj správne sama užívať lieky. Sama si vybavuje aj potrebné úradné záležitosti a k tomu nevyžaduje doprovod. Na základe vykonaného dokazovania bolo preukázané, že navrhovateľka ako fyzická osoba nie je odkázaná na pomoc inej fyzickej osoby, pretože stupeň odkázanosti u nej je I. podľa prílohy č.3 a nie stupeň II. až VI. podľa prílohy č.4, ktorú vyžaduje ustanovenie § 49 ods.1 zák.č. 448/2008 Z.z.. Navrhovateľka podľa vykonaného dokazovania nie je odkázaná na domov sociálnych služieb v zmysle § 38 ods.1 zák.č. 448/2008 Z.z. preto, že nie je odkázaná na pomoc inej fyzickej osoby a jej stupeň odkázanosti nie je najmenej V. podľa prílohy č.1, ale jej stupeň odkázanosti je I. podľa prílohy č.3 a aj keď nevidiaca alebo prakticky nevidiaca by musela dosahovať stupeň odkázanosti najmenej III. podľa prílohy č.1 a ona dosahuje stupeň I. podľa prílohy č. 3, teda navrhovateľka nespĺňa ani podmienky stanovené v citovanom ustanovení § 38 ods.1 uvedeného zákona. Navrhovateľka, ako vyplýva z obsahu administratívneho spisu, nespĺňa zákonné podmienky na poskytovanie služby v domove sociálnych služieb stanovené v § 38 ods.1 a v § 49 ods.11 zák.č. 448/2008 Z.z. a ani po podaní opravného prostriedku, ako to vyplýva z výpovede samotnej navrhovateľky na súdnom pojednávaní, nedošlo k zmene v zistenom skutkovom stave, ktorý vyplýva zo sociálneho posudku z 15.1.2014, z posudku o odkázanosti na sociálnu službu z 22.1.2014 a zo zdravotného posudku zo 17.1.2014, ktoré boli podkladom pre vydanie preskúmavaného rozhodnutia. Na základe zisteného skutkového stavu odporcom pred vydaním preskúmavaného rozhodnutia a výpovede navrhovateľky na súdnom pojednávaní súd dospel k záveru, že rozhodnutie odporcu zo dňa 24.1.2014 č.s. 1105/2014/OSVaZ/2284 bolo vydané v súlade so zákonom č. 448/2008 Z.z., postup odporcu bol v súlade so zák.č. 71/1967 Zb., a preto súd podľa § 250q ods.2 O.s.p. napadnuté rozhodnutie potvrdil. O trovách konania súd rozhodol podľa § 250l ods.2 v spojení s § 250k ods.1 O.s.p. a účastníkom náhradu trov konania nepriznal, pretože navrhovateľka v konaní úspešná nebola a odporca zo zákona toto právo nemá. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods.1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2014:7014200423.1 (dáta aktuálne k 10. 11. 2026). Záväzné je znenie zverejnené súdom.




